TRENČÍN. Na nábreží by mala vzniknúť zelená zóna na oddych a rekreáciu pre širokú verejnosť.
Projekt vybudovania prírodného parku pri Váhu pripravuje autorka Ingrid Souhradová v spolupráci s občianskym združením Pre Prírodu už tretí rok.
Cieľom projektu je podľa Souhradovej vytvoriť miesto na prechádzky, športové aktivity či oddych.
"Takisto pikniky v prírode, posedenia na lavičkách alebo mólach pri Váhu, rybolov, výletné jazdy na koňoch, športový areál, prírodné ohniská, vyhliadkové lety balónom i aktivity pre chorých a postihnutých občanov formou hipoterapie," povedala autorka.
Zelený priestor na oddych
Priestor má zabrať trávnatú plochu medzi hrádzou a Váhom v smere od Zamaroviec po starý železničný most.
Projekt nadväzuje na verejnú diskusiu v Trenčíne o budúcnosti trenčianskeho nábrežia s využitím širokej verejnosti.
Na financovaní sa majú podieľať nadácie, samospráva, rímskokatolícka cirkev, sponzori. Na jeseň by podľa Souhradovej mal začať Zelený bazár, od ktorého si organizátori sľubujú získať financie. Finančnú pomoc na tento účel dokáže mesto poskytnúť iba z mestských grantov, dotácií a fondov. Podľa poslanca Tomáša Vaňa sa dá z rozpočtu na podporu použiť malá čiastka.
"Granty, ktoré mesto každoročne vypisuje, sú na jednotlivé rezorty, kultúru alebo šport, to nie sú veľké peniaze z rozpočtu," povedal Vaňo.
Vlastné návrhy
Miestni obyvatelia sa vyjadrujú skepticky, niektorí hovoria o meste ako o veľmi zlom spolupartnerovi. Ľubica zo Zamaroviec vníma takýto projekt ako stratu času.
"Ja žijem v Zamarovciach odjakživa a zaobišli sme sa aj bez toho. Podľa mňa tí, čo chceli, si sem už našli cestu. Takisto neviem, ako by to bolo efektívne, zvlášť, keď tu bude nový most, bude tu rušno."
Mladé mamičky si naopak takéto aktivity pochvaľujú a prichádzajú aj s vlastnými návrhmi.
"Popri Váhu sa ideme sem tam prejsť. Ešte by sa nám tu hodil asfaltový chodník na korčuľovanie, lebo chodievame na ostrov. Možno by stačilo zaplátať hrádzu, lebo nám to sťažuje cestu s bicyklom či kočíkom," povedala Jana Hanáčková.